## Odluka Ustavnog suda Republike Hrvatske broj:U-IIIA-2459/2005 od 19. rujna 2007.

### NN 105/2007 (15.10.2007.), Odluka Ustavnog suda Republike Hrvatske broj:U-IIIA-2459/2005 od 19. rujna 2007.

# USTAVNI SUD REPUBLIKE HRVATSKE

**3084**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Davor
Krapac, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju su podnijeli V. P. i A. P., oboje iz
Z., koje zastupa B. T., odvjetnik u Z., na sjednici održanoj 19. rujna 2007.
godine, jednoglasno je donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u pred­metu koji se vodi
pred tim sudom pod brojem: Gž-73/2007 (P-7981/99) u najkraćem mogućem roku, ali
ne duljem od šest (6) mjeseci, računajući od prvoga idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljima ustavne tužbe određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst) i to:
– V. P. iz Z., H. 15, u iznosu od 10.200,00 kuna i
– A. P. iz Z., H. 15, u iznosu od 10.200,00 kuna.
IV. Naknade iz točke III. izreke ove odluke bit će isplaćene iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelji su 1. lipnja 2005. podnijeli ustavnu tužbu
radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je pred Općinskim sudom u Zagrebu 26. svibnja
1999. tužbom podnositelja, protiv prvotuženika, S., P. z., drugotuženika, Š.-k.
službe S. i treće tuženika, Republike Hrvatske, radi povrata 14.083.39 tadašnjih
DEM-a.
27. lipnja 2000. trećetuženik je dao odgovor na tužbu.
Podneskom od 1. kolovoza 2000. podnositelji su se očitovali na odgovor na tužbu.
Na ročištu 26. rujna 2000. sud je donio rješenje radi pribavljanja podataka od
Trgovačkog suda u Zagrebu je li pokrenut stečajni postupak nad prvotuženikom i
drugotuženikom.
Podneskom od 6. listopada 2000. podnositelj je zatražio zakazivanje ročišta.
Dopisom od 18. listopada 2000. Trgovački sud u Zagrebu odgovorio je na dopis
suda od 26. rujna 2000.
Podneskom od 1. travnja 2003., radi ekonomičnosti vođenja postupka, podnositelji
su u odnosu na prvotuženika i drugotuženika povukli tužbu.
Podneskom od 5. lipnja 2003. trećetuženik se očitovao na navode podnositelja, a
tužitelj na iste odgovorio podneskom od 17. srpnja 2003.
Podneskom od 26. ožujka 2004. podnositelji su dostavili sudu odluke u istovrsnim
predmetima koji se vode pred istim sudom, te su požurili sud na postupanje,
tražeći zakazivanje ročišta.
Podneskom od 28. rujna 2004. trećetuženik se očitovao na podnesak podnositelja
od 26. ožujka 2004.
Podneskom od 13. listopada 2004. podnositelji su se očitovali na podnesak od 28.
rujna 2004.
Podneskom od 16. veljače 2005. podnositelji su zatražili zakazivanje ročišta.
Na ročištu održanom 24. svibnja 2005., tuženik je stavio daljnje dokazne
prijedloge, a podnositelji su predložili da se odluka donese na temelju
dosadašnjeg stanja spisa.
Nakon podnošenja ustavne tužbe, radi nedolaska uredno pozvanog punomoćnika
podnositelja na ročište 14. studenoga 2005., donijeto je rješenje o mirovanju
postupka, nakon čega je 16. studenoga 2005. podnijet prijedlog za povrat u
prijašnje stanje, a 23. veljače 2006. prijedlog za nastavak postupka.
25. rujna 2006. godine donijeta je presuda protiv koje su podnositelji 11.
listopada 2006. uložili žalbu.
Spis je 3. siječnja 2007. otpremljen Županijskom sudu u Zagrebu na daljnje
postupanje.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 26. svibnja 1999. pred Općinskim sudom u Zagrebu.
Ustavna tužba podnesena je 1. lipnja 2005., a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno šest (6) godina i šest (6) dana.

4.2. POSTUPANJE NADLEŽNOG SUDA

U pravno relevantnom razdoblju, postupak se cijelo vrijeme vodio pred Općinskim
sudom u Zagrebu, koji je tijekom tog razdoblja održao samo dva ročišta. U dva
dulja navrata utvrđena je neaktivnost suda i to u ukupnom trajanju od četiri (4)
godine, pet (5) mjeseci i sedam (7) dana.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ocjena je Ustavnog suda da podnositelji nisu doprinijeli duljini trajanja
postupka, već su, naprotiv, u više navrata požurivali sud na postupanje, te su
radi ekonomičnosti vođenja postupka povukli tužbu u odnosu na prvotuženika i
drugotuženika.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju radi o relativno složenoj
pravnoj stvari.

OCJENA USTAVNOG SUDA

5. Ustavni sud utvrđuje da postupak, u razmatranom pravno relevantnom razdoblju,
u ovom predmetu ukupno traje preko šest godina. Imajući u vidu ukupno trajanje
postupka, neaktivnost suda prvog stupnja u trajanju preko četiri (4) godine, te
činjenicu da postupak i dalje nije pravomoćno okončan, ocjena je Ustavnoga suda
da je dugim trajanjem parničnog postupka, podnositeljima povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njihovim pravima ili obvezama, koje je zajamčeno člankom 29. stavkom 1. Ustava
Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke najkasnije osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIIA-2459/2005
Zagreb, 19. rujna 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 105/2007-3084
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)